ໃນວັນທີ 9 ທັນວາ 2020, ທ່ານ ທອງລຸນ ສີສຸລິດ ນາຍົກ ລັດຖະມົນຕີ ແຫ່ງ ສປປ ລາວ ໄດ້ເປັນປະທານ ກອງປະຊຸມສຸດຍອດ ເຂດສາມຫລ່ຽມພັດທະນາ ກໍາປູເຈຍ-ລາວ-ຫວຽດນາມ (CLV) ຄັ້ງທີ 11 ຜ່ານຮູບແບບວິດີໂອທາງໄກ ໂດຍມີ ທ່ານນາຍົກລັດຖະມົນຕີ ແຫ່ງ ຣາຊະອານາຈັກກໍາປູເຈຍ ແລະ ສາທາລະນະລັັດ ສັງຄົມນິຍົມ ຫວຽດນາມ, ພ້ອມດ້ວຍຄະນະ ຜູ້ແທນຈາກ ປະເທດສະມາຊິກ ທັງສາມປະເທດ ເຂົ້າຮ່ວມຢ່າງພ້ອມພຽງ.
ກອງປະຊຸມ ກໍໄດ້ຮັບຮອງເອົາ ຖະແຫລງການຮ່ວມ ຂອງກອງປະຊຸມສຸດຍອດ CLV ຄັ້ງທີ 11 ເພື່ອເປັນເອ ກະສານພື້ນຖານ ໃຫ້ແກ່ການສ້າງແຜນ ພັດທະນາ ເສດຖະກິດ-ສັງຄົມ ສໍາລັບເຂດສາມຫລ່ຽມ ພັດທະນາ CLV ຮອດປີ 2030, ແຜນພັດທະນາ ການທ່ອງທ່ຽວ ສໍາລັບເຂດສາມຫລ່ຽມພັດທະນາ CLV ແລະ ແຜນພັດທະນາ ອຸດສາຫະກໍາ ຢາງພາລາແບບຍືນຍົງ ຢູ່ເຂດສາມຫລ່ຽມພັດທະນາ CLV ເພື່ອສືບຕໍ່ຊຸກຍູ້ ການພັດທະນາ ຂະແໜງການທ່ອງທ່ຽວ ແລະ ອຸດສາຫະກໍາຢາງພາລາ ໃນເຂດສາມຫລ່ຽມພັດທະນາ ໃຫ້ມີຄວາມຍືນຍົງ ແລະ ປະກອບສ່ວນເຂົ້າ ໃນການຍົກລະດັບຊີວິດ ການເປັນຢູ່ຂອງປະຊາຊົນ ແລະ ນໍາຜົນປະໂຫຍດຕົວຈິງ ມາສູ່ເຂດດັ່ງກ່າວ.
ໃນວັນດຽວກັນ, ທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ໄດ້ເປັນປະທານ ກອງປະຊຸມສຸດຍອດ ຂອບການ ຮ່ວມມື ກໍາປູເຈຍ-ລາວ-ມຽນມາ-ຫວຽດນາມ (CLMV) ຄັ້ງທີ 10 ພາຍໃຕ້ຄໍາຂວັນ “ຍົກສູງປະສິດທິພາບ ການເຊື່ອມຈອດ ເພື່ອການ ເຊື່ອມໂຍງ ພາກພື້ນ” ໂດຍມີປະມຸກລັດ ແລະ ຫົວໜ້າລັດຖະບານ ພ້ອມດ້ວຍຄະນະຜູ້ແທນຈາກ 4 ປະເທດສະມາຊິກ ແລະ ທ່ານເລຂາ ທິການ ໃຫຍ່ອາຊຽນ ເຂົ້າຮ່ວມຢ່າງພ້ອມພຽງ. ກອງປະຊຸມຄັ້ງນີ້ ໄດ້ຕີລາຄາຄືນໝາກຜົນ ການຈັດຕັ້ງປະຕິບັດ ຖະແຫລງການຮ່ວມ ຂອງກອງປະ ຊຸມສຸດຍອດ CLMV ຄັ້ງທີ 9 ແລະ ແຜນປະຕິບັດງານ CLMV (2019-2020) ໂດຍສະເພາະການ ຈັດຕັ້ງປະຕິບັດຄຳໝັ້ນສັນຍາ ກ່ຽວກັບການຍົກສູງ ວຽກງານການ ເຊື່ອມຈອດ ພາກພື້ນ, ການປັບປຸງ ຍົກລະດັບ ແລະ ພັດທະນາພື້ນຖານໂຄງລ່າງ ກໍຄືການພັດທະນາ ແລວເສດຖະກິດ ຕາເວັນອອກ-ຕາເວັນຕົກ, ແລວເສດຖະກິດໃຕ້ ແລະ ເສັ້ນທາງດ່ວນອາຊຽນ, ການປັບປຸງພື້ນຖານໂຄງບົນ ແລະ ການສ້າງຂີດຄວາມສາມາດ ຂອງບຸກຄະລາກອນ ເພື່ອເຊື່ອມ ໂຍງທາງ ດ້ານເສດຖະກິດ ທີ່ມີປະສິດທິພາບ ແລະ ປະສິດທິຜົນ.
ກົນໄກ CLMV ການນໍາຂັ້ນສູງບັນດາປະເທດກໍາປູເຈຍ, ລາວ, ມຽນມາ ແລະຫວຽດນາມ ໄດ້ເຫັນດີເປັນເອກະພາບສ້າງຕັ້ງຢູ່ກອງປະຊຸມສຸດຍອດອາຊຽນ-ຍີ່ປຸ່ນ ໃນເດືອນ ທັນວາ 2003 ຢູ່ໂຕກຽວ. CLMV ແມ່ນກົນໄກຮ່ວມມືເປີດ, ດ້ານໜຶ່ງແມ່ນເສີມຂະຫຍາຍທ່າແຮງ, ຄວາມສາມາດບົ່ມຊ້ອນໃນການຮ່ວມມືທີ່ມີຢູ່ແລ້ວຂອງບັນດາປະເທດ CLMV, ແຕ່ດ້ານອື່ນແມ່ນຊ່ອງທາງຮຽກຮ້ອງເອົາການໜູນຊ່ວຍຂອງບັນດາປະເທດອາຊຽນ ອື່ນ ແລະບັນດາຄູ່ຮ່ວມມືພັດທະນາທີ່ສະຫງວນໃຫ້ບັນດາປະເທດ CLMV. ການຮ່ວມມື CLMV ສຸມໃສ່ເຂົ້າບັນດາຂົງເຂດ, ຄື: ການຄ້າ-ການລົງທຶນ, ພັດທະນາແຫຼ່ງຊັບພະຍາກອນມະນຸດ, ກະສິກຳ, ອຸດສາຫະກຳ, ຄົມມະນາຄົມ...
ໄຊພອນ